भागलपुर में जगदीशपुर और पीरपैंती के बड़े बालू व कोयला माफिया से एसएसपी विवेक कुमार की साठगांठ रही है। मुजफ्फरपुर में भी हरियाणा के शराब माफिया से साठगांठ की शिकायत की विजिलेंस की टीम जांच में जुटी है। कहा जा रहा है कि भागलपुर में एसएसपी के पद पर रहते समय सबकुछ जानते हुए भी कोई उनके खिलाफ बोलने की हिम्मत नहीं करता था। उन्होंने 28 जून 2014 को भागलपुर एसएसपी की कमान संभाली थी। जबकि नौ अप्रैल 2016 को उनका तबादला मुजफ्फरपुर हो गया था। हालांकि किसी थानेदार की शिकायत वरीय अधिकारियों तक पहुंचने से पहले ही वे कार्रवाई कर देते थे। इसके बाद उक्त थानों में अपने चहेते थानेदारों की पोस्टिंग कर देते थे। पुलिस सूत्रों के मुताबिक भागलपुर में रहते हुए उन्होंने अकूत संपत्ति कमाई। जिससे उन्होंने दिल्ली में कई जगह संपत्ति खरीदीं।